b'\n_START_ARTICLE_\nIuliu Moldovan (pictor)\n_START_PARAGRAPH_\nIuliu Moldovan (n. 30 august 1956, T\xc3\xa2rn\xc4\x83veni) este un artist plastic rom\xc3\xa2n.\n_START_SECTION_\nStudii\n_START_PARAGRAPH_\nArtistul picteaz\xc4\x83 de la v\xc3\xa2rsta de 12 ani, arta plastic\xc4\x83 fiind pentru el un mod de via\xc8\x9b\xc4\x83, suportul s\xc4\x83u existen\xc8\x9bial. La aceast\xc4\x83 v\xc3\xa2rst\xc4\x83 \xc3\xaencearc\xc4\x83 studii dup\xc4\x83 natur\xc4\x83, peisaje, naturi statice ne\xc3\xaencerc\xc3\xa2nd a reproduce dup\xc4\x83 mijloace fotografice. Este preocupat de arhitectur\xc4\x83, aerodinamic\xc4\x83, anatomia omului etc. Mai t\xc3\xa2rziu studiaz\xc4\x83 Istoria Artelor Plastice Universale, f\xc4\x83c\xc3\xa2nd studii dup\xc4\x83 operele de Art\xc4\x83 ale marilor mae\xc8\x99trii. Dup\xc4\x83 cursurile liceale, Iuliu Moldovan urmeaz\xc4\x83 \xc8\x98coala Popular\xc4\x83 de Art\xc4\x83 din T\xc3\xa2rgu Mure\xc8\x99._NEWLINE_Timp de 16 ani locuie\xc8\x99te \xc3\xaen capital\xc4\x83 unde picteaz\xc4\x83 \xc8\x99i restaureaz\xc4\x83 pe \xc8\x99antiere de Art\xc4\x83 Monumental\xc4\x83. \xc3\x8en aceast\xc4\x83 perioad\xc4\x83, Iuliu Moldovan este student la Academia de Art\xc4\x83 Bucure\xc8\x99ti-sec\xc8\x9bia Art\xc4\x83 Monumental\xc4\x83, profilul Arte plastice \xc8\x99i decorative, durata de studii 6 ani.\n_START_SECTION_\nActivitate\n_START_PARAGRAPH_\nPicteaz\xc4\x83 de 40 de ani, pict\xc3\xa2nd peste o mie de lucr\xc4\x83ri, \xc3\xaen marea lor majoritate afl\xc3\xa2ndu-se \xc3\xaen colec\xc8\x9bii particulare \xc3\xaen \xc8\x9bar\xc4\x83 \xc8\x99i str\xc4\x83in\xc4\x83tate. Arta sa sufer\xc4\x83 o continu\xc4\x83 schimbare, artistul fiind \xc3\xaentr-o perpetu\xc4\x83 c\xc4\x83utare. Ajung\xc3\xa2nd la maturitate trece u\xc8\x99or de la o form\xc4\x83 la alta de exprimare, de la pictura de \xc8\x99evalet la cea mural\xc4\x83 \xc8\x99i invers. Prin arta sa dezvolt\xc4\x83 compozi\xc8\x9bii monumentale de mari dimensiuni, pictate \xc3\xaen tehnici mixte, abord\xc3\xa2nd subiecte de importan\xc8\x9b\xc4\x83 istoric\xc4\x83, religioas\xc4\x83, de ambient, aceste ansambluri monumentale fiind aflate \xc3\xaen spa\xc8\x9bii publice\xc2\xa0: parcuri, fa\xc8\x9bade cl\xc4\x83diri, biblioteci, biserici._NEWLINE_Compozi\xc8\x9biile sale sunt ordonate de tu\xc8\x99e severe deschise \xc3\xaen ad\xc3\xa2ncime, pline de \xc3\xaenc\xc4\x83rc\xc4\x83tur\xc4\x83 liric\xc4\x83, dezv\xc4\x83luind un bogat filon expresionist, degaj\xc3\xa2nd puternice tensiuni interioare. Dinamismul suprafe\xc8\x9bei \xc8\x99i masivitatea formei d\xc4\x83 o not\xc4\x83 definitorie crea\xc8\x9biei sale. Imaginea sa plastic\xc4\x83 este o analiz\xc4\x83 profund\xc4\x83 a lumii materiale \xc8\x99i a formelor, cu structurile lor diferite. Desenator \xc8\x99i colorist de o rar\xc4\x83 voca\xc8\x9bie, creeaz\xc4\x83 cu o for\xc8\x9b\xc4\x83 debordant\xc4\x83 opere de o real\xc4\x83 valoare._NEWLINE_Iuliu Moldovan este ,,Creator de \xc8\x98coal\xc4\x83 Nou\xc4\x83\xe2\x80\x99\xe2\x80\x99- Artistul a \xc3\xaenfiin\xc8\x9bat Atelierul de Art\xc4\x83 Plastic\xc4\x83 ,,A96\xe2\x80\x99\xe2\x80\x99, \xc8\x99coal\xc4\x83 unde se preg\xc4\x83tesc tinerii arti\xc8\x99ti ai ora\xc8\x99ului de pe T\xc3\xa2rnava Mic\xc4\x83 pentru liceele \xc8\x99i Institu\xc8\x9biile de Art\xc4\x83, na\xc8\x9bionale \xc8\x99i interna\xc8\x9bionale. La \xc8\x99coala sa s-au format peste 28 tineri care actualmente profeseaz\xc4\x83 \xc3\xaen domeniul artelor. Artist cu activitate marcant\xc4\x83 \xc3\xaen via\xc8\x9ba cultural\xc4\x83 a cet\xc4\x83\xc8\x9bii, a jude\xc8\x9bului Mure\xc8\x99 \xc8\x99i nu numai, este unul dintre ambasadorii acestui spa\xc8\x9biu transilvan peste hotare. Se afirma ca un artist complex, arta sa fiind recunoscut\xc4\x83 interna\xc8\x9bional dep\xc4\x83\xc8\x99ind grani\xc8\x9bele europene, ajung\xc3\xa2nd pe alte continente (SUA-Canada, Australia).'